CELEX: 32019D0597
Language: da
Date: 2019-04-09 00:00:00
Title: Rådets afgørelse (EU) 2019/597 af 9. april 2019 om nedsættelse af en vismandsgruppe på højt plan vedrørende den europæiske finansielle udviklingsstruktur

12.4.2019   
               
               
                  DA
               
               
                  Den Europæiske Unions Tidende
               
               
                  L 103/26
               
            
         RÅDETS AFGØRELSE (EU) 2019/597
         af 9. april 2019
         om nedsættelse af en vismandsgruppe på højt plan vedrørende den europæiske finansielle udviklingsstruktur
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 240, stk. 2, og
         ud fra følgende betragtninger:
         
                     (1)
                  
                  
                     Der er behov for at overveje den europæiske finansielle udviklingsstruktur. Med henblik herpå bør der nedsættes en vismandsgruppe på højt plan vedrørende den europæiske finansielle udviklingsstruktur (»Vismandsgruppen«).
                  
               
                     (2)
                  
                  
                     Vismandsgruppen bør forelægge Rådet en uafhængig rapport, der giver et billede af udfordringerne ved og mulighederne for at forbedre og rationalisere den europæiske finansielle udviklingsstruktur samt scenarier for udviklingen heraf i overensstemmelse med EU's politikmål, for at danne grundlag for Rådets drøftelser om dette emne —
                  
               VEDTAGET DENNE AFGØRELSE:
         
            Artikel 1
            Nedsættelse og opgaver
            
               1.   Der nedsættes herved en vismandsgruppe på højt plan vedrørende den europæiske finansielle udviklingsstruktur (»Vismandsgruppen«) i regi af Generalsekretariatet for Rådet.
            
            
               2.   Vismandsgruppen har til opgave at forelægge Rådet en uafhængig rapport i overensstemmelse med det kommissorium, der er fastsat i bilaget til denne afgørelse. Vismandsgruppen nedsættes frem til opfyldelsen af dens mandat som fastlagt i kommissoriet og i overensstemmelse med den deri fastsatte frist.
            
         
         
            Artikel 2
            Sammensætning
            
               1.   Thomas WIESER udnævnes til formand for Vismandsgruppen.
            
            
               2.   José Antonio ALONSO, Monique BARBUT, Erik BERGLÖF, Jacek DOMINIK, Nanno D. KLEITERP, Norbert KLOPPENBURG, Franco PASSACANTANDO og Susan ULBÆK udnævnes til medlemmer af Vismandsgruppen.
            
         
         
            Artikel 3
            Ikrafttræden
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Luxembourg, den 9. april 2019.
            
               
                  På Rådets vegne
               
               G. CIAMBA
               
                  Formand
               
            
         
      
      
         
            BILAG
            
               VISMANDSGRUPPEN PÅ HØJT PLAN VEDRØRENDE DEN EUROPÆISKE FINANSIELLE UDVIKLINGSSTRUKTUR
            
            KOMMISSORIUM
            1.   Vismandsgruppen
            1.1.   Sammensætning
            Vismandsgruppen består af seks til otte uafhængige og uvildige eksperter. De pågældende udnævnes på grundlag af faglig og teknisk ekspertise og erfaring inden for finansiering, udvikling og det relevante institutionelle landskab. Ved sammensætningen af Vismandsgruppen tages der hensyn til en kønsmæssig og geografisk ligevægt. Den skal afspejle et bredt spektrum af disse kriterier og tage højde for de institutionelle forskelle blandt medlemsstaterne. Vismandsgruppens formand og medlemmer skal ved deres udnævnelse erklære, at de ikke har nogen interessekonflikter, og at de er uafhængige og uvildige.
            1.2.   Udvælgelse
            Rådet udpeger Vismandsgruppens formand og medlemmer efter en gennemgang i Coreper af de foreslåede kandidater. Formanden har ansvaret for at foreslå en begrænset gruppe eksperter, som afspejler de principper, der er omhandlet i punkt 1.1. Inden gennemgangen i Coreper forelægges medlemsstaterne omfattende curricula vitae for alle de foreslåede kandidater.
            1.3.   Finansielle bestemmelser
            De medlemmer af Vismandsgruppen, der er nødt til at rejse fra deres bopæl for at udføre deres opgaver i Bruxelles, har ret til godtgørelse af deres rejseudgifter og til dagpenge i overensstemmelse med afgørelse nr. 21/2009 truffet af vicegeneralsekretæren for Rådet for Den Europæiske Union om godtgørelse af udgifter i forbindelse med tjenesterejser til personer, der ikke er tjenestemænd ved Rådet for Den Europæiske Union. Udgifterne hertil afholdes af Rådet.
            2.   Tidslinje
            Kort efter udnævnelsen forelægger Vismandsgruppen sit arbejdsprogram for Coreper. Inden for tre måneder efter nedsættelsen underretter Vismandsgruppen Coreper om status for sit arbejde. Rådets relevante organer, herunder Gruppen af Finansråder, Udviklingssamarbejdsgruppen og Ad Hoc-Gruppen vedrørende Instrumentet for Naboskab, Udviklingssamarbejde og Internationalt Samarbejde, opdateres jævnligt af Vismandsgruppen efter anmodning.
            Vismandsgruppen forelægger sin endelige rapport for Rådet seks måneder efter udnævnelsen. Formålet med rapporten og eventuelle henstillinger som led i udøvelsen af mandatet skal være at informere og bistå Rådet i dets drøftelser og eventuelle beslutningstagning. Rapporten og eventuelle henstillinger må under ingen omstændigheder betragtes som Rådets holdning, herunder i forbindelse med igangværende lovgivningsprocedurer. Rådet træffer afgørelse om opfølgningen på rapporten. Inddragelse af og samarbejde med Rådet (økonomi og finans) og Rådet for Udenrigsanliggender (udvikling) skal sikres.
            3.   Mandat
            I dette kommissorium omfatter den europæiske finansielle udviklingsstruktur Den Europæiske Investeringsbank (EIB), Den Europæiske Bank for Genopbygning og Udvikling (EBRD), og de finansielle instrumenter, der forvaltes af Kommissionen. I sin analyse af den europæiske finansielle udviklingsstruktur anlægger Vismandsgruppen et systemisk perspektiv.
            For at undgå, at eksisterende aktiviteter overlapper hinanden, og for at skabe nye muligheder for yderligere samarbejde med andre vigtige aktører på udviklingsområdet skal Vismandsgruppen navnlig overveje, hvordan der skabes størst mulig merværdi af den europæiske finansielle udviklingsstruktur inden for de eksisterende forskelligartede relevante nationale organer i medlemsstaterne, f.eks. nationale udviklingsfinansieringsinstitutioner og -agenturer samt internationale og multilaterale institutionelle organer såsom Europarådets Udviklingsbank og Verdensbanken.. Vismandsgruppen skal også tage højde for overordnede udviklingstendenser og behov, som over tid har formet den globale finansielle udviklingsstruktur, og for hvordan den globale finansielle udviklingsstruktur er blevet tilpasset til disse udviklingstendenser og behov.
            Vismandsgruppen skal beskrive udfordringerne ved og mulighederne for at rationalisere den europæiske finansielle udviklingsstruktur, navnlig vedrørende EIB's og EBRD's respektive roller. Den fremsætter henstillinger om scenarier for udviklingen af den europæiske finansielle udviklingsstruktur, herunder henstillinger om klar prioritering og rækkefølge under hensyntagen til de dermed forbundne potentielle omkostninger, på grundlag af:
            
                        —
                     
                     
                        en vurdering af kapaciteten i den nuværende europæiske finansielle udviklingsstruktur til at levere på Unionens politikprioriteter for foranstaltninger udadtil og udvikling, navnlig med hensyn til udviklingseffekt, effektivitet, additionalitet, overlapninger og nytteværdi
                     
                  
                        —
                     
                     
                        en analyse af henholdsvis de stærke og de svage sider af mandater og instrumenter for alle involverede aktører, herunder EIB's og EBRD's risikostyring, governance, aktiebesiddelse og incitamentsstrukturer
                     
                  
                        —
                     
                     
                        en gennemgang af de af EIB, EBRD og Kommissionen fremlagte strategier til at videreudvikle deres mandater med henblik på at styrke udviklingen af den private sektor og staternes långivning, herunder, hvis det er relevant, i de mindst udviklede og sårbare lande.
                     
                  4.   Høring
            Vismandsgruppen kan rådføre sig med de relevante EU-institutioner og -organer, herunder Europa-Parlamentet, Kommissionen og EIB, og med de relevante nationale institutionelle organer i medlemsstaterne, f.eks. nationale finansielle udviklingsinstitutioner og agenturer. Den kan også høre EBRD. Om nødvendigt kan Vismandsgruppen anmode andre organer, herunder fra modtagerlande, om at forelægge skriftligt input eller bidrage under møderne.
            Vismandsgruppen skal sikre gennemsigtighed i høringsprocessen ved at anføre alle høringer i tillægget til sin rapport.
            5.   Sekretariatet
            Vismandsgruppens sekretariatsfunktion varetages af Generalsekretariatet for Rådet. Det yder den fornødne administrative støtte til at sikre Vismandsgruppens virke, herunder for så vidt angår offentliggørelsen af dokumenter. Udgifterne hertil, herunder i forbindelse med tilrettelæggelse og møder, afholdes af Rådet.